NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VII. volebné obdobie

Číslo: CRD - 534/2019

**1333a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov v druhom čítaní (tlač 1333)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

Národná rada Slovenskej republiky uznesením z 2. mája 2019 č. 1708 sa uzniesla prerokovať **vládny návrh zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov v druhom čítaní (tlač 1333)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre vzdelávanie, vedu, mládež  
a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

**K vládnemu návrhu zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov v druhom čítaní (tlač 1333)** zaujali **výbory** Národnej rady Slovenskej republiky tieto **stanoviská:**

**Ústavnoprávny výbor Národnej rady Slovenskej republiky** v uznesení č. 595 z 30. apríla 2019,

Výbor Národnej rady Slovenskej republiky pre financie a rozpočet v uznesení č. 400 z 2. mája 2019,

**Výbor Národnej rady Slovenskej republiky pre sociálne veci** v uznesení č. 155 z 9. mája 2019,

a

**Výbor Národnej rady Slovenskej republiky pre vzdelávanie, vedu, mládež**v uznesení č. 216 z 9. mája 2019  **zhodne odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov Národnej rady Slovenskej republiky uvedených v III. časti tejto spoločnej správy vyplývajú tieto zmeny a doplnky:

**K čl. I**

1. V bode 3 § 8 ods. 4 písm. b) tretí bod znie:

„3. stabilizačné pôžičky v členení pre jednotlivé regulované povolania s nedostatkom pracovnej sily v Slovenskej republike (ďalej len „nedostatkové regulované povolanie“),“.

Úprava sa navrhuje z dôvodu, aby bolo jednoznačné, že objem finančných prostriedkov na stabilizačné pôžičky sa bude vyčleňovať pre jednotlivé nedostatkové povolania osobitne.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V bode 4 § 8 ods. 4 písm. c) sa slová „regulované povolanie s nedostatkom pracovnej sily v Slovenskej republike (ďalej len „nedostatkové regulované povolanie“)“ nahrádzajú slovami „nedostatkové regulované povolanie“.

Legislatívno-technická úprava z dôvodu úpravy predchádzajúceho bodu.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V bode 21 § 13d ods. 3 písmeno a) znie:

„a) vysokoškolského štúdia, ak je študentom podľa § 13a ods. 6 a neskončil vysokoškolské štúdium druhého stupňa; odklad splátok je možný celkovo na sedem rokov,“.

Úprava sa navrhuje z dôvodu, aby mal dlžník fondu nárok na odklad splátok aj počas vysokoškolského štúdia prvého stupňa.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V bode 21 § 13d ods. 9 sa slová „Stabilizačná pôžička“ nahrádzajú slovami „Záväzok splatiť nesplatenú istinu stabilizačnej pôžičky a jej príslušenstvo“.

Úprava sa navrhuje z dôvodu presnejšej formulácie, aby bolo zrejmé, aké sú právne následky zániku stabilizačnej pôžičky, vzhľadom na to, že je potrebné jednoznačne oddeľovať istinu a úrok (príslušenstvo), pričom zánik sa má týkať oboch.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. Za bod 22 sa vkladá nový bod 23, ktorý znie:

„23. V § 16 ods. 3 sa nad slovom „činnosti“ vypúšťa odkaz 26 a za slovo „činnosti“ sa vkladá čiarka a slová „odbornej činnosti, činnosti vysokoškolského učiteľa, činnosti výskumného pracovníka alebo činnosti umeleckého pracovníka“.

Poznámka pod čiarou k odkazu 26 sa vypúšťa.“.

Doterajšie body sa primerane preznačia.

Úprava sa navrhuje z dôvodu možnosti poskytnutia odpisu všetkým kategóriám oprávnených žiadateľov o pôžičku pre pedagógov s výnimkou doktorandov. Podľa doterajšej úpravy aj výskumnému pracovníkovi, resp. umeleckému pracovníkovi sa istina znižuje len za odpracované roky v rámci pedagogickej činnosti. Navrhuje sa, aby sa na tento účel zohľadňovala aj činnosť výskumného pracovníka, resp. umeleckého pracovníka, t. j. výskumná činnosť, resp. umelecká činnosť.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

6. V bode 26 (§ 17 ods. 14) sa za slovom „prípravu“ vypúšťa čiarka.

Odstraňuje sa duplicita, keďže v novelizačnom bode sa slová vkladajú pred čiarku, ktorá už je v súčasnom znení § 17 ods. 14.

Ústavnoprávny výbor NR SR

Výbor NR SR pre financie a rozpočet

Výbor NR SR pre sociálne veci

Výbor NR SR pre vzdelávanie, vedu, mládež a šport

**Gestorský výbor odporúča schváliť**

7. V čl. I sa novelizačný bod 30 označuje ako bod 28 a novelizačné body 28 a 29 sa označujú ako body 29 a 30.

Legislatívno-technická pripomienka. Mení sa poradie novelizačných bodov vzhľadom na chronológiu navrhovaných zmien (odkaz 28 je použitý už v § 18 ods. 5, a to ešte pred slovami menenými v doterajšom novelizačnom bode 28).

Ústavnoprávny výbor NR SR

Výbor NR SR pre financie a rozpočet

Výbor NR SR pre sociálne veci

Výbor NR SR pre vzdelávanie, vedu, mládež a šport

**Gestorský výbor odporúča schváliť**

8. V bode 32 v § 23c ods. 3 písm. b) sa slová „hraničnej hodnoty“ nahrádzajú slovami „hraničnú hodnotu“.

Upravuje sa tvar slov vzhľadom na súvisiaci text úvodnej vety ustanovenia.

Ústavnoprávny výbor NR SR

Výbor NR SR pre financie a rozpočet

Výbor NR SR pre sociálne veci

Výbor NR SR pre vzdelávanie, vedu, mládež a šport

**Gestorský výbor odporúča schváliť**

9. V bode 32 sa § 23c dopĺňa odsekmi 5 a 6, ktoré znejú:

„(5) Výška pomernej časti stabilizačnej pôžičky, o ktorú sa zníži nesplatená istina stabilizačnej pôžičky na akademický rok 2018/2019 osobe uvedenej v odseku 1, je

1. jedna tretina, ak bola stabilizačná pôžička poskytnutá vo výške od 1 eura do 6 000 eur,
2. jedna šestina, ak bola stabilizačná pôžička poskytnutá vo výške od 6 001 eur do 12 000 eur,
3. jedna devätina, ak bola stabilizačná pôžička poskytnutá vo výške od 12 001 eur do 18 000 eur,
4. jedna dvanástina, ak bola stabilizačná pôžička poskytnutá vo výške viac ako 18 000 eur.

(6) Stabilizačná pôžička na akademický rok 2019/2020 sa poskytne študentovi bakalárskeho študijného programu ošetrovateľstvo v dennej forme štúdia v študijnom odbore ošetrovateľstvo.“.

Úprava sa navrhuje z dôvodu, aby bolo možné znížiť nesplatenú istinu stabilizačnej pôžičky už za akademický rok 2018/2019 a z dôvodu, aby mohli študenti uvedených programov požiadať o stabilizačnú pôžičku aj v akademickom roku 2019/2020.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o  zmenách a doplnkoch **uvedených pod bodmi 1 až 9 spoločne** s odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **vládny návrh zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov v druhom čítaní (tlač 1333) schváliť v znení pozmeňujúcich a doplňujúcich návrhov** uvedených v tejto správe.

**Predmetná spoločná správa** výborov Národnej rady Slovenskej republiky **o výsledku prerokovania** **vládneho návrhu zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov v druhom čítaní (tlač 1333a) bola schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 9. mája 2019 č. 221.

Týmto uznesením výbor zároveň poveril spoločného spravodajcu **Pavla Gogu,** aby na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a predkladal návrhy podľa príslušných ustanovení zákona o rokovacom poriadku Národnej rady Slovenskej republiky.

Bratislava máj 2019

**Ľubomír Petrák v. r.**

predseda

Výboru NR SR pre vzdelávanie, vedu, mládež a šport